Papersnake/gushiwen huggingface dataset:
耕织图
柯振岳（清代）

中国有圣人，四海皆就理。仁风春台登，弦歌比户是。

借问何能然，事从衣食始。维宋宝元初，耕织图垂史。

一夫或不耕，受饥可立俟。一女或不织，御寒复何恃。

饥寒两切身，岂独民遭否。谁以山水更，厥病中汰侈。

鹅鹜余膏粱，后宫贱罗绮。非无恤民心，茫茫隔万里。

圣祖暨高宗，天章前后纪。艰难无逸心，剀切《豳风》旨。

谁云民隐遐，历历皆尺咫。汗雨想蒿目，机声俨盈耳。

粒米与缕丝，忍作微物视。租税亦难蠲，其来辛苦矣。

节俭慎持盈，丰穰敢遽喜。既富礼义兴，化行俗斯美。

农桑邦家基，金镜莫逾此。我皇黼座陈，万年长顾諟。
眼儿媚 醴泉和高斋过炀帝故宫
耶律铸（宋代）

隔江谁唱后庭花。烟淡月笼纱。水云凝恨，锦帆何事，也到天涯。

寄声衰柳将烟草，且莫怨年华。东君也是，世閒行客，知过谁家。
九日同魏懋忠冯用韫登显灵宫玉皇阁 其二
余继登（明代）

琼宫故是仙家地，佳节相招此共游。古木萧萧松露冷，长空片片海云秋。

风尘忽老陶潜菊，樽酒聊登庾亮楼。秩散正宜同汗漫，何妨落日更淹留。
呈张太平三首
赵蕃（宋代）

游日甘泉旧，如公孰与先。
内虽资献纳，外乃藉蕃宣。
今日江淮地，宁惟牧守权。
功名端未晚，勉力继青毡。
兵后过季子祠
谢应芳（元代）

延陵采地荒榛棘，延陵遗庙成瓦砾。延陵野老归吊古，独立斜阳长太息。

尘埃野马纷满眼，城郭人民总非昔。共惟泰伯吴鼻祖，三让高风冠千古。

周衰列国俱战争，卓尔云仍踵遐武。去国躬耕江上田，曰附子臧非浪语。

天伦义重情所钟，屹立狂澜见孤柱，此义孰可比采薇？

西山孤竹子，此情知者谁，获麟老笔十字碑。德音寥寥二千载，陵谷几番经变改。

江南近代淫祠多，梁公不作可奈何。于乎祠堂之毁还可屋，礼让风衰较难复。

汉家兄弟歌布粟，唐家兄弟相屠戮。何当大化一转毂，于变浇漓作醇俗，九州八荒春穆穆。

泰伯延陵断弦续，芳也未死当刮目。
偈公六十五首
释咸杰（宋代）

吞却与吐却，算来无处著。
要见滑稽人，便是黄幡绰。
郴江百咏并序·碧虚亭
阮阅（宋代）

筇竹枝弯屐齿摇，登临身觉在烟霄。
千峰险似三川峡，一水深如八月潮。
玉川煎茗图
赵希迈（宋代）

一卷残书自课儿，欹斜茅屋任风吹。
阶头石鼎煎茶熟，还咏当时月蚀诗。
过少室
张耒（宋代）

驱车继日未知劳，翠霭岚光下褐袍。日暖峰峦开少室，雪馀松柏近嵩高。

山行岁晚风霜苦，地势西来气象豪。胜事欲歌纷满目，烟霞深处欲诛茅。
偈颂三十首
释慧晖（宋代）

春梦朦胧，秋月玲珑。
夏凉寂寂，冬寒空空。
句
李焘（宋代）

断碑唐日寺，遗像晋时僧。
和质夫运使大夫久旱喜雨长句
吕陶（宋代）

六月阳初亢，三农否忽倾。应祈由化力，蒙惠得欢声。

草木英华动，山川气象清。石间看燕舞，池上觉蛙鸣。

水阔江尤渺，云浓夜未明。逡巡烦暑薄，时序好风轻。

喜意知馀润，忧心恐易晴。秀园吟际适，丰野望中平。

勤有贤侯志，霖非旧史评。不须穷造物，土俗但犁耕。
景醇见和甚妙时方阅华严经复和戏之
释德洪（宋代）

夫子和雪诗，放意如注瓦。手搏华严界，笑中已见借。

高词师枣柏，宁暇数班马。如登妙高峰，如游广莫野。

怪公个中人，亦入此保社。朝来谁扣门，寂音老尊者。

扶筇坐山堂，诗眼不知夜。不入人间世，谁将作图画。

但欠维摩女，玉骨无一把。纷纷散奇英，梨花风雨打。

湖山晚多态，应接殆未暇。此诗聊戏公，诗成还自写。
鹧鸪天
晁端礼（宋代）

不得目睹盛事，姑咏所闻万一而已

霜压天街不动尘。千官环珮贺成禋。三竿阊阖楼边日，五色蓬莱顶上云。

随步辇，卷香裀。六宫红粉倍添春。乐章近与中声合，一片仙韶特地新。
座上复借韵送岢岚军通判叶朝奉
苏轼（宋代）

云间踏白看缠旗，莫忘西湖把酒时。
梦里吴山连越峤，樽前羌妇杂胡儿。
夕烽过后人初醉，春雁来时雪未滋。
为问従军真乐否，书来粗遣故人知。
次韵竹林先生中秋玩月之作
鲍恂（元代）

昔年为作蟾宫客，曾向宫中看玉轮。万丈光悬金粟树，三更影落绛河津。

生憎老兔深为窟，却笑仙娥不嫁人。回首归来旧尘世，满天风露一吟身。
状江南。仲夏
樊珣（唐代）

江南仲夏天，时雨下如川。卢橘垂金弹，甘蕉吐白莲。
安正堂二首
强至（宋代）

飞飞燕雀倦檐牙，绣栱云楣闹彩霞。
樽俎燕閒归相合，鼎锺勋业在王家。
直纹惜破墙阴竹，巧笑嫌开席外花。
今日正风传魏国，平居诗思亦无邪。
草堂老人和仲平头七十宴客绿烟亭辄赋口号一
林亦之（宋代）

今年七十多青里，莫把仙翁一例看。
再拜尊前为翁舞，草堂最好是无官。
落叶词
释斯植（宋代）

片片飞来总是秋，理多方位何处复添愁。
自怜枝上无收管，却带殷勤出御沟。
和岊仲次韵其兄穆父见寄
刘季孙（宋代）

会稽山上月如轮，鸿雁相将江水春。幕府英豪虽可数，樽前谁是急难人。
子夜四时歌 秋
孔平仲（宋代）

惨淡秋云高，萧瑟西风起。坐感岁华迁，悲歌泪如水。
谕直𨽻扈驾诸臣
弘历（清代）

三辅拱皇都，首善倡诸路。农桑业各勤，燕赵风犹素。

回环十郡间，巡行亦已屡。城郭渐苟完，黔黎实既庶。

教养诚本图，盖藏更急务。复恐夺其食，为之戒太遽。

利弊率倚伏，所宜善施措。迩年常偏灾，沟壑宁无仆。

赈恤恩纵逮，承宣责应赴。所见怀足慰，未见意深虑。

趋承莫矜能，抚字先怀恕。
秋日杂诗 其二
田肇丽（清代）

秋夜不能寐，况是潇潇雨。滴沥声未歇，唧唧蛩音缕。

辗转听萧瑟，苦忆东坡语。老泪来何从，残梦去无绪。

数漏怀远人，落帆在何许。
送程给事知越州
虞大熙（宋代）

标置才谋孰尚公，拜恩新领浙江东。
黄扉玉殿官仪贵，皂盖朱幡使节雄。
耕织富饶青嶂里，楼台缥缈翠云中。
到时湖上看秋月，安得清樽侍下风。
和周翠渠宿黄丝堡梦母之作
祁顺（明代）

同作天涯客，萱堂白发新。贤劳空自念，流落为谁嗔。

计别始知远，梦归犹未真。平生学忠孝，相对各沾巾。
阙题
高魁（明代）

禺山高不极，起伏眩万状。约彼浈湟流，宛转回溟涨。

溟涨拍天多桃花，花坞深藏帝子家。层崖叠巘郁相望，朝朝暮暮殷明霞。

明霞绚日天尺五，日月亲人但亭午。石罅时生一缕云，瀑布奔飞千仞雨。

祇林绝顶鸣频伽，幽人天际吟梁父。此时心远万虑寂，莞然一笑侪今古。

古人不见今人游，今人不让古人修。葛巾藜杖何所似，宦情淡处皆沧洲。

碧洞玉环去漠漠，澄潭金锁静悠悠。洞云潭影自函护，有物有物更千秋。
洞霄纪游
胡矩（宋代）

洞霄真境踰前闻，青山九锁仙尘分。先皇登临既冠绝，宰辅典领仍缤纷。

迩来烟霞全属□，五洞交扃无不锁。羽人谈笑许卜邻，群从追随清作火。

古松化石馀古杉，坡翁妙语留东岩。几年反骨更刮垢，一旦蜕迹应超凡。

阅世推移本无住，华表区区欲谁语。它年此地纪昔游，一剑横空自来去。
郊庙歌辞。祀圜丘乐章。舒和
佚名（唐代）

叠璧凝影皇坛路，编珠流彩帝郊前。

已奏黄钟歌大吕，还符宝历祚昌年。
九日张缉轩先生招集狮子岭登高
凌扬藻（清代）

秋来连日报烽烟，枫老兰凋剧可怜。对客强酣桑落酒，怀人新瘦菊花天。

飘零节物催时序，感激心情入壮年。莫色满空平楚阔，几时金甲罢防边。
何如野老住深村二首 其一
董纪（明代）

伊喔寒鸡啼未了，人在霜天待天晓。仪礼喧呼已唱名，犹怪朝官来不早。

马上公卿兀残梦，手冷青丝无力控。酒醒未得半夜眠，又被纱笼催走动。

何如野老住深村，日高丈五犹闭门。
久病，或劝勉强游适，吟四绝答之
范成大（宋代）

风月个中老子，江湖之上散人。
化炉苦靳清福，环堵闲抛好春。
咏抛毬
项安世（宋代）

彩旗丹柱倚春风，寒日清明罢绣工。
千仞骊珠翻锦带，五纹蛛网丽晴空。
百年日月跳丸里，一掷功名唾手中。
漠北将军贪蹋踘，岂知兵法在吴宫。
南乡子
顾贞立（清代）

蹙损远山眉。脉脉愁肠不自持。窗外含葩将放也，琼枝。

为祝东风且莫吹。

往事不堪思。空忆拈花弄草时。几载飘零伤薄命，如斯。

浪说闺中映玉姿。
和叔毅田园五首 其三
孙觌（宋代）

风旗喜初泊，野马不受鞿。万里涨江急，一棹秋风归。

意行心自放，隅坐谈更剧。
分宜示沈弟
赵蕃（宋代）

水后虽颓圮，江边不寂寥。
嚣声收市井，落景见渔樵。
喜我扁舟泊，劳君半道要。
他乡惟表弟，兹语验今宵。
行路难五首 其一
杨万里（宋代）

君不见河阳花，今如泥土昔如霞。君不见武昌柳，春作金丝秋作帚。

人生马耳射东风，柳色桃花却长久。秦时东陵千户侯，华虫被体腰苍璆。

汉初沛邑刀笔吏，折腰如磬头抢地。萧相厥初谒邵平，中廷百拜百不应。

邵平后来谒萧相，故侯一拜一惆怅。万事反覆何所无，二子岂是大丈夫。

穷通流坎皆偶尔，抟扶未必贤枪榆。华胥别是一天地，醉乡何曾有生死。

侬欲与君归去来，千愁万恨付一杯。
马嵬
徐夤（唐代）

二百年来事远闻，从龙谁解尽如云。

张均兄弟皆何在，却是杨妃死报君。
夏雨
罗与之（宋代）

飘忽回风起，差池高鸟翔。
云攘千岭碧，雨献一天凉。
饱意归田亩，欢悰入醉乡。
忽思素秋气，萧瑟满空堂。
署中梅花
黄公仪（明代）

小院寒梅冬著花，似迎春意到窗纱。淡香枝上霜疑密，疏影林间月欲斜。

吟处何如官阁动，折来将寄陇头遐。閒情不作师雄梦，皤鬓偏惊对物华。
和省郎杜德常清明三绝兼柬王君实艺林 其一
宋褧（元代）

开门景物苦无涯，柳拂青丝杏衬霞。酝藉仙郎谁得似，官曹常对紫薇花。
白蘋洲怀柳文畅
徐熊飞（清代）

山椒激微风，陵苕媚芳泽。遥瞻陇首云，忽忆潇湘客。

汀洲澹容与，一鸟破寒碧。波影霁澄辉，蘋花吐微白。

何处荡舟人，渔歌远天夕。
题梅花太极图十首 其八 寒枝压雪
黄镇成（元代）

雪枝擎重为花惜，怯冷应开春色中。劲节始知金断日，岁寒终谢玉成功。
初四日舟至观音岩忆诸兄弟集古寄怀
霍与瑕（明代）

十月之交，北风其凉。山川悠远，何人不将。泉流既清，维舟方之。

兄及弟矣，远于将之。蒹葭苍苍，淮水汤汤。之子于归，我心忧伤。

瞻望兄兮，陟则在巘。不远伊迩，爱而不见。英英白云，悠悠我心。

子惠思我，怀之好音。
读公孙弘卜式儿宽傅
刘宰（宋代）

儒雅弘宽世所宗，汗青中介牧羊翁。
史家有意君知否，未必文华胜朴忠。
李太白赞
李之仪（宋代）

龙不可收，虎不可缚。矫矫世路，彼自清浊。

醉遣脱靴，孰贵孰贱。彼月沧波，万顷一线。图画如好，虽曰糟粕。

对之超然，鲸尾欲捉。
午过鄱阳湖
陈吾德（明代）

孤帆斜日转波心，万顷波光似跃金。独立船头成怪望，江东何处五云深。
次韵子瞻对月见忆并简崔度
苏辙（宋代）

先师客陈未尝饱，弟子于今敢言巧。
败墙破屋秋雨多，夜视阴精过毕昴。
齑盐冷落空杯盘，且依道士修还丹。
丹田发火五脏暖，未补漫漫长夜寒。
我生疲驽恋笙豆，崔翁游边指北斗。
唯有王江亦未归，闭门无客邀沽酒。
过汾水关
张祜（唐代）

千里南来背日行，关门无事一侯嬴。

山根百尺路前去，十夜耳中汾水声。
醉书
陆游（宋代）

似闲有俸钱，似仕无簿书。
似长免事任，似属非走趋。
病能加餐饭，老与酒不疏，婆裟东湖上，幽旷足自娱。
时时唤客醉，小阁临红蕖，钓鱼斫银丝，擘荔见玉肤。
檀槽列四十，遗声传故都。
岂惟豪两川，自足夸东吴。
但恨诗不进，榛荒失耘锄；何当扫纤艳，杰作追黄初。
九日还远
葛宜（清代）

此日金陵客，登高何处台。江寒鸿雁下，霜老菊花开。

书札人千里，风尘酒一杯。莫因青草歇，不遣马蹄回。
浣溪沙
晏几道（宋代）

一样宫妆簇彩舟。碧罗团扇自障羞。水仙人在镜中游。

腰自细障多态度，脸因红处转风流。年年相遇绿江头。
閒谣
张玉娘（宋代）

兰径香薰幽佩，竹风凉度疏帘。情长锦瑟弦断，绣倦金缄倒拈。
偈颂一百零九首 其十二
释可湘（宋代）

悉达出头来，卖弄丑举止。云门打不杀，德山呵不起。

晓间园里听莺啼，昔日毗岚今宛尔。
幼立弟死后简寄幼能
曾丰（宋代）

动足燕巢幕，投身羝触藩。
惊风伤断雁，落叶悟飞鸢。
汝子颇难教，吾儿全未婚。
重阳归省罢，犹得对床论。
游普向十首
陈造（宋代）

一老昂藏物外高，陈陈胸次尽龙韬。
功名未疗湖山癖，却著袈裟替战袍。
子胥庙
陈公懋（明代）

江上潮声日夜流，鸱夷未散霸图收。虎狼敌国英雄恨，麋鹿荒城鬼魅愁。

西子捧心终作祟，越王尝胆始成谋。一人存失兴亡系，楚水吴山尽是秋。
豫让
徐钧（宋代）

君侯待我异中行，宗祀何期遽覆亡。
一死谁言无所为，主知深处自难忘。
夏日
陆游（宋代）

梅雨初收景气新，太平阡陌乐闲身。
陂塘漫漫行秧马，门巷阴阴挂艾人。
白葛乌纱称时节，黄鸡绿酒聚比邻。
掀髯一笑吾真足，不为无锥更叹贫。
城南新业期王子不至
李梦阳（明代）

新园本欲誇王史，竟日城南期不来。即使屋荒还五柳，忍令春不只孤台。

对人芳药翻翻出，近日浮云细细开。巳嘱瓮头封绿蚁，明朝倘许尽馀杯。
送王司直
皇甫冉（唐代）

西塞云山远，东风道路长。
人心胜潮水，相送过浔阳。
赠张炼师二首
曹勋（宋代）

昔仰苏仙迹，今瞻弄玉身。
岳灵朝捧剑，飙驭夜朝真。
笙鹤声常近，烟霞到处新。
原言承道荫，秘语慰斯民。
经张舍人旧居（一题作河中经故翰林张舍人所居）
罗隐（唐代）

行尘不是昔时尘，谩向朱门忆侍臣。一榻已无开眼处，

九泉应有爱才人。文馀吐凤他年诏，树想栖鸾旧日春。

从此恩深转难报，夕阳衰草泪沾巾。
宛陵道院成用吴尚书韵 其一
王遂（宋代）

俪然位望亚陪京，大作山川小作城。堡障百年宽北顾，耕桑千里庆西成。

和风温若生庭户，明月飞来入栋楹。道院依然无一事，只须空洞养心诚。
扈跸建康道中值雪二首
曹勋（宋代）

雷动天旋从六龙，更催时雪下云空。
师行银色光中地，鸟过琼瑶草木中。
嘉泰改元桂林大比与计偕者十有一人九月十六
王正功（宋代）

桂林山水甲天下，玉碧罗青意可参。
士气未饶军气振，文场端可战场酣。
九关虎豹看劲敌，万里鹍鹏竚剧谈。
老眼摩挲顿增爽，诸君端是斗之南。
上巳书事
陆游（宋代）

单衣初著下湖天，飞盖相随出郭船。
得雨人人喜秧信，祈蚕户户歛神钱。
黄鸡煮臛无停筯，青韭淹葅欲堕涎。
丞相传闻又三押，衡茅未改日高眠。
镜听词
毛蕃（清代）

匣中古镜青铜蚀，持向灶前重拂拭。敛衣载拜前致词，夫婿一拂无消息。

古镜千年会有神，重问归期真未真。山川险阻虎豹聚，丁宁细向镜中诉。

拜罢回头窃自伤，绣带菱花什袭藏。他时夫婿重相见，更与摩挲祠灶王。
满庭芳（用东坡韵题自画莲社图）
晁补之（宋代）

归去来兮，名山何处，梦中庐阜嵯峨。二林深处，幽士往来多。自画远公莲社，教儿诵、李白长歌。如重到，丹崖翠户，琼草秀金坡。

生绡，双幅上，诸贤中履，文彩天梭。社中客，禅心古井无波。我似渊明逃社，怡颜盼、百尺庭柯。牛闲放，溪童任懒，吾已废鞭蓑。
观绳妓作
严允肇（清代）

长绳罥竿高百尺，杨花雪落城南陌。美人冉冉化行云，细縠轻南望空掷。

冶袖双开舒锦臂，婆娑往来若平地。盘中小试飞燕舞，楼上惊看绿珠坠。

回眸顾盼无限情，空里忽闻环佩声。天风吹入碧云去，始觉仙骨珊珊轻。

轻躯上下无断续，舞罢腰肢新结束。燕钗堕地悄无声，背立当窗鬓云绿。

抱得秦筝写春怨，歌唇宛转《吴趋曲》。吴歌楚舞绝可怜，谁家笑掷珊瑚鞭？
晋祠三首 其三
孛朮鲁翀（元代）

天泓雪霤荫寒松，圣母祠前可鉴容。水利万家丰稻亩，山灵千鉴壮桐封。

司炎政虐连云稼，使宪情深望雨农。一洒甘霖遍寰宇，泉关呼起抱珠龙。
送杨元老屯田潼川等路转运判官
张扩（宋代）

酱瓿遗文过五经，有孙千载振彫零。宁闻淡墨魁春榜，会看中彫应列星。

日下忽颁天语好，眼中先著蜀山青。归涂更挟两诗客，舐笔磨铅那得停。
题饶良卿所藏界画黄楼图
张以宁（明代）

饶君手持新画图，起摩双眼惊老夫。
高林叶响昼浙沥，平皋野色春模糊。
绮疏绣瓦细毫末，雕棋朱甍盘郁纡。
楼前磊落三长身，幅巾大带皆文儒。
我疑岳阳或黄鹤，此外风景江南无。
君云乃是徐州之黄楼，令我怅然思大苏。
洪河西来厚地裂，蛟鳄抃舞号天吴。
飞楼雄压城之隅，万马肃肃东南趋。
是州项氏昔所都，绿枪金镞埋平芜。
沥肝作书上明主，远略翻见英雄粗。
相携一笑视千古，恐是昨者黄陈徒。
细看古意在绢素，稍觉爽气浮眉须。
千年融结岂易得，峨眉草木今犹枯。
当时漂流江海遍，终古志士长嗟吁。
君到楼中若把酒，明月正在青天孤。
别诸亲友二首
钱时（宋代）

良会难逢万事非，弥旬缱卷思清微。
家山一夜梅花发，月霁风光夜欲归。
观水
梅尧臣（宋代）

秋水漫长堤，郊原上下迷。
孤城闭板筑，高树见巢栖。
耳厌蛙声极，沤生雨点齐。
渚间牛不办，谁为扫阴霓。
挽向伯恭
王洋（宋代）

十里林花带月萝，垅头车马断经过。
可怜人物今如此，试问天公事若何。
篱下渊明惟酒菊，舟中范子任烟波。
璇题金榜垂霄汉，千古荣名定不磨。
湖上口号三首 其二
刘摰（宋代）

湖上清怀各自知，凉风吹我独依依。吏曹姑去母催我，待得临流弄月归。
秋日旅怀寄右省郑拾遗
王贞白（唐代）

永夕愁不寐，草虫喧客庭。半窗分晓月，当枕落残星。

鬓发游梁白，家山近越青。知音在谏省，苦调有谁听。
方壶
何澹（宋代）

玉壶清景面瑶池，便入丹青也自宜。
挟册几回成独往，壶公应笑一书痴。
锡山闲咏四首 其四
王季珠（清代）

筑室山坡卞玉京，借山埋玉不求名。蓺香尼院修何业，要把清泉涤绮情。
上喻史君重建霞起堂六首
陈梦建（宋代）

诗社神交识乃翁，耳孙凛凛有仙风。
青云垂上斜飞去，时要题诗偏浙东。
八月九月望夕雨
徐凝（唐代）

八月繁云连九月，两回三五晦漫漫。

一年怅望秋将尽，不得常娥正面看。
和徐侍郎兼呈郑渔仲 其六
释慧空（宋代）

眼看鸿雁入冥冥，忽起寻山杖屦轻。不谓莆阳郑夫子，一书犹解问空生。
寄芳洲先生 其三
徐瑞（宋代）

时人近日多轻士，造物从来亦忌名。只有青山无世态，与君一见若平生。
斗百花
高士奇（清代）

雨过园林晴书，又早晚春前后。名花婀娜芳丛，露湿胭脂初透。

名取归来，丰韵更觉撩人，正是欲开时候。翠靥垂红豆。

低亚帘栊，密护殷勤相守。妖娆无力，梨花半同消瘦。

怪煞东风，惯能皱染韶华，故把轻寒拖逗。
函谷关
汪元量（宋代）

田文夜半至函关，鸡未鸣时去路难。
不是三千珠履客，如何秦地得生还。
赠总上人兼简无求居士二首
刘子翚（宋代）

多谢徽州吴使君，新诗问劳意何勤。
无求已得心空乐，更作无心出岫云。
斋宿学宫
方岳（宋代）

竹外一灯青，残书伴古厅。
叶乾闻雨急，山近觉岚腥。
多病身为累，无心梦亦灵。
明朝有痴事，须到采芹亭
过土河
苏颂（宋代）

长叫山旁一水源，北流迢递势倾奔。
秋来注雨瀰郊野，冬后层冰度辐辕。
白草悠悠千嶂路，青烟袅袅数家村，
终朝跋涉无休歇，遥指邮亭日已昏
博陵王宫侠曲二首 其二
张华（魏晋）

雄儿任气侠，声盖少年场。借友行报怨，杀人租市旁。

吴刀鸣手中，利剑严秋霜。腰间叉素戟，手持白头镶。

腾超如激电，回旋如流光。奋击当手决，交尸自纵横。

宁为殇鬼雄，义不入圜墙。生从命子游，死闻侠骨香。

身没心不徵，勇气加四方。
招隐亭
王灼（宋代）

层崖压西城，半空矗孤峭。
何人结斯宇，想见胸次妙。
丛林开蒙密，江山得枢要。
拂拂幽草香，啧啧群鸟叫。
我作谢公屐，来学阮生啸。
披襟待凉吹，停杯延落照。
永嗟区中人，嗜慾昏九竅。
谁赋招隐辞，此病政难疗。
我亦裹青衫，挽首入选调。
平昔志万里，自省成大笑。
才术幸无取。曷不返耕钓。
雄飞或有时，一拜蒲车诏。
偈颂十二首
释原妙（宋代）

封却拄杖头，结却布袋口。
禁在铁围山，枷上重增杻。
有中拷出无，无中拷出有。
痛楚百千般，不离者窠臼。
苴力铺二首 其一
牛焘（清代）

白石粼粼屋数间，板桥流水自潺潺。当年旅舍今萧索，满地牛羊夕照边。
治乱吟五首
邵雍（宋代）

乱多于治，害多于利。
悲多于喜，恶多于美。
一阴一阳，奈何如此。
渡江云 赠文道希
沈曾植（清代）

十分春已去，孤花隐叶，怊怅倚阑心。客游今倦矣，珍重韶光，还共醉花阴。

长亭短堠，向从来雨黯烟沈。人何处，匣中宝剑，挂壁作龙吟。

登临。秦时明月，汉国山河，尽云寒雁噤。行不得鹧鸪啼晚，苦竹穿林。

寻常总道归帆好，者归帆愁与潮深。苍然暮，高山流水鸣琴。
水调歌头（渡江）
赵善括（宋代）

山险号北固，景胜冠南州。洪涛江上乱云，山里簇红楼。堪笑萍踪无定，拟泊叶舟何许，无计可依刘。金阙自帷幄，玉垒老貔貅。

问兴亡，成底事，几春秋。六朝人物，五胡妖雾不胜愁。休学楚囚垂泪，须把祖鞭先著，一鼓版图收。惟有金焦石，不逐水漂流。
和段少常柯古
温庭筠（唐代）

称觞惭座客，怀刺即门人。素向宁知贵，清淡不厌贫。

野梅江上宁，堤柳雨中春。未报淮南诏，何劳问白蘋.
和春卿学士上元罢灯
韩琦（宋代）

丝竹沉声月泛波，警宵方喜罢谁何。楼深酒密客留易，路远香残人去多。

寒烛倚莲犹结泪，澹云归陇不停歌。那知梦稳瀛洲上，正是钧天九奏和。
宿巫山寄远人
梁琼（唐代）

巫山云，巫山雨，朝云暮雨无定所。南峰忽暗北峰晴，

空里仙人语笑声。曾侍荆王枕席处，直至如今如有灵。

春风澹澹白云闲，惊湍流水响千山。一夜此中对明月，

忆得此中与君别。感物情怀如旧时，君今渺渺在天涯。

晓看襟上泪流处，点点血痕犹在衣。
早春病中
王建（唐代）

日日春风阶下起，不吹光彩上寒株。师教绛服禳衰月，

妻许青衣侍病夫。健羡人家多力子，祈求道士有神符。

世间方法从谁问，卧处还看药草图。
射雉
韦应物（唐代）

走马上东冈，朝日照野田。野田双雉起，翻射斗回鞭。

虽无百发双，聊取一笑妍。羽分绣臆碎，头弛锦鞘悬。

方将悦羁旅，非关学少年。弢弓一长啸，忆在灞城阡。
宫词 其一三二
花蕊夫人徐氏（唐代）

内人深夜学迷藏，遍绕花丛水岸傍。乘兴忽来仙洞里，大家寻觅一时忙。
武夷精舍杂咏 石门坞
朱熹（宋代）

朝开云气拥，暮掩薜萝深。自笑晨门者，那知孔氏心。
吏隐宜春郡诗十首 其十
祖无择（宋代）

吏隐宜春郡，素飧诚有馀。政声惭遂霸，文藻谢严徐。

使节分铜虎，仙庐秘石渠。君恩殊未报，不敢赋归欤。
送郓州李留後
欧阳修（宋代）

北州遗颂蔼嘉声，东土还闻政有成。
组甲光寒围夜帐，彩旗风暖看春耕。
金钗坠鬓分行立，玉麈高谈四坐倾。
富贵常情谁不羡，爱君风韵有余清。
酬梦得见喜疾瘳
白居易（唐代）

暖卧摩绵褥，晨倾药酒螺。昏昏布裘底，病醉睡相和。

末疾徒云尔，馀年有几何。须知差与否，相去校无多。
消梅
方蒙仲（宋代）

四月沙河市，青盆雪色盐。
吴儿甘美饫，可是喜酸咸。
季承作诗敏捷而工因成长句
赵蕃（宋代）

我诗纵疾无多工，君诗严甚仍匆匆。
君酬我唱辄愧我，野鹜欲睨天边鸿。
平生交游不乏此，快笔相追属吾子。
莫愁风雨留滞人，不尔归装孰慰贫。
冬日杂言五首
薛嵎（宋代）

竹炉槁叶坐烧残，冷屋荒村夜更寒。
冻得形模龟样缩，谁知方寸似天宽。
题慈恩塔
荆叔（唐代）

汉国山河在，秦陵草树深。暮云千里色，无处不伤心。
览史
皎然（唐代）

黄绮皆皓发，秦时隐商山。嘉谋匡帝道，高步游天关。

不爱珪组绁，却思林壑还。放歌长松下，日与孤云闲。
端午内中帖子词·太上皇后阁
王珪（宋代）

仙艾垂门绿，录丝绕户长。
何人握彤管，金殿纪多样。
和朱水乡韵
赵必象（宋代）

何处著诗豪，白云高更高。
山中别天地，门外自波涛。
夜雨荒园菊，春风媚观桃。
归来怀故宇，招隐愧离骚。
琼台
赵抃（宋代）

台岭周回八百里，琼台中立许谁登。宵分疑有群仙集，月白风清最上层。
九日奉陪令公登白楼同咏菊
卢纶（唐代）

琼尊犹有菊，可以献留侯。愿比三花秀，非同百卉秋。

金英分蕊细，玉露结房稠。黄雀知恩在，衔飞亦上楼。
满江红
戴复古（宋代）

太守风流，何人似、金华仙伯。试看取、珠篇玉句，银钩钎画。叶叶柳眉齐抹翠，梢梢花脸争匀白。比池塘、春草梦来诗，尤奇绝。

胸中有，蛾眉月。笔头带，蓬□雪。笑归来万里，不登金阙。鹿瑞堂前冬日暖，螺山江上春波阔。但伤时、一念不能休，添华发。
一萼红 旧宅中阑天竹独存作此赏之
薛时雨（清代）

古墙东。见一枝濯濯，摇落不随风。佛国因缘，山家点缀，园林雪后殷红。

曾经过、画阑培植，挺孤芳、留待主人翁。艳夺朱樱，珍逾绛蜡，色亚青松。

多少名园别馆，叹沧桑过眼，人去粱空。七尺珊瑚，千林锦绣，繁华都付狂蜂。

最难得、丹成粒粒，耐冰霜、节与此君同。一任蓬蒿没径，黄月濛濛。
三乡怀古
王珪（宋代）

清洛东流去不还，汉唐遗事有无间。
庙荒古木连空谷，宫废春芜入乱山。
南阳絮飞人寂寂，孤城花落鸟关关。
登临几度游人老，又对东风鬓欲斑。
李尹叔知丞借华严子仙山子楚以诗道其事李有
王洋（宋代）

与君淮浦接乡关，闻道忙中也自闲。
向似浮花真客宅，心归实地是家山。
窗明笃耨朝烟细，榻静籧篨午梦残。
更问前生李居士，南行今到几人间。
挽吴君谋少卿二首
刘克庄（宋代）

立德尤高似立言，常嗟此语欠精论。
邺侯架冷惟书在，董子陵精有策存。
太息晚犹条世务，大招未易返骚魂。
薤歌不尽云亡恨，直待碑成慰九原。
玉汝从溧阳来辱李晦庵以诗问讯次韵寄答二首
赵蕃（宋代）

新诗明胜锦，健笔快于锥。
工部深陶冶，昌黎杂怪奇。
殷勤能寄远，风俗赖扶衰。
屡作挑灯读，何胜对雨思。
解维
韦庄（唐代）

又解征帆落照中，暮程还过秣陵东。

二年辛苦烟波里，赢得风姿似钓翁。
赠花
李群玉（唐代）

酒为看花酝，花须趁酒红。莫令芳树晚，使我绿尊空。

金谷园无主，桃源路不通。纵非乘露折，长短尽随风。
送谢师厚归南阳
梅尧臣（宋代）

竹馆荫以风，洒水坐犹热。
念子远归时，焦烟起车辙。
落日原上微，鸟栖人欲别。
我心明月在，相照异盈缺。
日蚀
宁献王（明代）

光浴咸池正皎然，忽如投暮落虞渊。青天俄有星千点，白昼争看月一弦。

蜀鸟乱啼疑入夜，杞人狂走怨无天。举头不见长安日，世事分明在眼前。
临江仙 其一 过百花洲怀古，用鹿虔扆韵
董元恺（清代）

独向百花洲上望，凄迷衰草连空。鸡城貕巷杳无踪。

几丝杨柳，空漾锦帆风。

只有胥江江畔水，潺潺犹响吴宫。不教流入粉塘中。

数声清磬，细雨带轻红。
偈颂六十八首
释法薰（宋代）

释迦悭，弥勒富。
甘草甜，黄连苦。
法法小相干，人人各自度。
咄，莫来攔我球门路。
送陈王府张长史还京
独孤及（唐代）

论齿弟兄列，为邦前后差。十年方一见，此别复何嗟。

极目故关道，伤心南浦花。少时相忆处，招手望行车。
贫女
张碧（唐代）

岂是昧容华，岂不知机织。自是生寒门，良媒不相识。
游陈氏东皋别业同欧嘉可黎美周陈园公
谢宗鍹（明代）

荷照新陂柳十围，葛衫轻试晚凉稀。观濠惠子元同约，看竹王猷屡未归。

坐即邀僧分野翠，吟常并鹤到斜晖。墨香记取留题处，蕉影青摇白板扉。
载别静父瀫元二宗人并怀徐陈茅王四子
胡应麟（明代）

吾宗神秀裔，二仲最翩翩。桂树燕山并，棠花易水联。

名园邻北郭，别墅带南阡。曙听钩辀去，昏驰叱拨旋。

妖童携筚篥，冶女竞鞦韆。远寺投清磬，长堤簇画船。

清风贻赋颂，白雪和诗篇。徐干才名著，陈遵翰墨传。

茅容肠郁结，王粲思飞鶱。屡入华阳社，俄空碣石筵。

河梁愁绪促，海国梦魂牵。意气长虹拆，襟期片月悬。

放怀丹壑近，回首碧云偏。灞岸重登日，阳关乍出年。

吴田初放鹤，越岫正啼鹃。日夜相思切，瑶琴抱绝弦。
郭教授南窗置酒观竞渡次坐客刘时举韵 其二
王庭圭（宋代）

殊方作异客，胜日喜游陪。鼓噪风雷动，帆争锦绣开。

诗元无格律，谁与定敲推。折得新荷叶，聊将当酒杯。
巧蛛行
黄裳（宋代）

柔丝转危檐，结网日初卯。条理满腹中，万虑无一搅。

纪纲国政满，经纬天理巧。所吐勤如簇上蚕，所织巧如机上妇。

妇织一尺长，蚕吐一两多，轻暖之利为春和。蜘蛛兼有蚕妇事，蜘蛛独为身腹计。

此勤不必为，此巧不可施，虑有无意空中飞。
丛台
范成大（宋代）

凭高阅士剑如林，故国风流变古今。
袨服云仍犹左衽，丛台休恨绿芜深。
天听吟
邵雍（宋代）

天听寂无音，苍苍何处寻。
非高亦非还，都只在人心。
扫花游
杨泽民（宋代）

素秋渐老，正叶落吴江，雁横南楚。暮霞散缕。听寒蝉断续，乱鸦楚舞。客舍凄清，那更西风送雨。又东去。过野杏小桥，都在元处。

心事天未许。似误出桃源，再寻仙路。去年燕俎。记芳腮妒李，细腰束素。事没双全，自古瓜甜蒂苦。欲停伫。奈江头、早催行楚。
送欧春元入京赴进士举
李英（清代）

平阳叶叶擅名流，白璧黄金万里酬。雄剑龙吟过易水，青霄鸾翼发灵洲。

殿前五色听胪唱，花下千门策马游。边海穷荒疲困久，为疏时务奏宸旒。
鹭洲胜会以病阻赴漫占二首 其二
邹元标（明代）

东风吹动万回青，夜送花香扑满庭。野鸟间关还解语，青山突兀对传经。

少年碣石高谭麈，老去江湖是客星。独往独来无一事，大夫不是醉为醒。
旅夜书怀二首 其二
李以龙（明代）

乘月坐江干，幽思转夜阑。丹心犹魏阙，清梦祇家山。

迟暮身多病，萧条路更难。归来趺坐处，夜气满松关。
次公招看绿萼梅和韵
韩淲（宋代）

春山有梅，萼绿香洁。爱雪宜霜，凭风藉月。花已开明，枝复横绝。

翠袖天寒，供吟试折。
初加朝散大夫又转上柱国
白居易（唐代）

紫微今日烟霄地，赤岭前年泥土身。得水鱼还动鳞鬣，

乘轩鹤亦长精神。且惭身忝官阶贵，未敢家嫌活计贫。

柱国勋成私自问，有何功德及生人。
颂古二十一首
释心月（宋代）

镜清湖心抛一饵，锦鳞跃浪上钩来。
几乎掣断午头线，引得傍观下钓台。
呈临桂宰欧阳丈
曾丰（宋代）

中都倥偬合还离，臆料云萍不复齐。
官下有缘俱岭表，社中何幸更江西。
四民自喜归摩抚，百嶂相争入口题。
嗟我簿书尘里坐，来篇疑是辟尘犀。
三宿岩
王友亮（清代）

旧传三宿虞丞相，健笔岩端纪岁华。落日大江屯虎豹，清风峭壁动龙蛇。

独留遗像围赪玉，无复题名罩碧纱。客到欲为桑下恋，一声林磬又栖鸦。
宁城除夕二首 其二
陈以豫（清代）

饮罢屠苏酒，听残爆竹声。一年空过尽，百事了无成。

贫贱谁相识，蹉跎已半生。不堪追往昔，儿女最伤情。
杏林春意为医士凌永诚赋
童轩（明代）

岂不闻董仙昔日居庐峰，医全造化通神功。功存利济不责报，年多植杏成芳丛。

君家亦是岐黄学，金匮名方绍高躅。拯世宁论子母钱，活人剩贮君臣药。

一来卖药知几年，声华不减匡庐仙。回生起死亦无数，深林种杏如公田。

绮疏春暖涵晴日，赤箭青芝正初出。都人争植不辞劳，斲碎香苔破春碧。

土脉阳和雨露肥，青枝茁出皆蓓蕾。忽然一夜春风动，千树万树红霞开。

年年二月复三月，儿女争看好颜色。不羡玄都观里花，宁誇太华峰头叶。

看花曾记上林游，花压乌纱照醉眸。晴雪堕霞粘翠箔，綵云飘影下朱楼。

于今南国暌违久，惆怅东风一卮酒。卧病闭门春色深，长吟北望频搔首。

感君为我活沉痾，援溺扶危惠实多。五株岂足报君惠，为赋杏林春意歌。
雪诗六首义取六出 其三 忆金台
郭之奇（明代）

忆昔金台北，骊珠洒凤楼。鹓鹭千行肃，晶光灿晓旒。

香烟携满袖，归辔染鹴裘。遥望如冰署，金马化银鞦。

玉堂人似玉，藜火倍清幽。兴酣时落笔，诗成百象浮。

神霄容点缀，昆圃恣搜求。自疑人世里，举目尽瑶丘。

岂虞星物变，风景日飕飕。沦落今如此，何处想瀛洲。
放雁
成鹫（清代）

年年踪迹类飘蓬，同病相怜乃与公。南海到来无鹤米，北溟归与有鹏风。

新翎未长飞犹倦，旧侣重寻兴岂穷。几度举头天外望，不知谁早出樊笼。
张若澄塞山欲雨小幅
弘历（清代）

西岭吐云东嶂合，荟兮才间复滃然。从知墨戏传王洽，意在空濛作雨前。
常熟敲冰行舟三首
袁说友（宋代）

画鹢悠悠辄退飞，一程百里两程归。
天公若念羇怀恶，一夜东风便解围。
生查子 夏日 强村丛书用明刊韩山人集本
韩奕（元代）

虚牖落桐花，疏箔通荷气。独自绕闲庭，不住来还去。屦滑旧苔滋，衣润残香腻。没一个人来，细说心中事。
水调歌头 寿赵宰母
彭叔夏（宋代）

铜章纡墨绶，茜服佩银鱼。慈闱一笑，全胜莱子彩衣裾。

好事柿红萱草，长伴朱颜绿发，荣贵更谁如。轴锦装鸾诰，帘绣窣藤舆。

龙为炙，麟作脯，倒琼壶。寿筵今年，邀请金母伴麻姑。

缥缈飞琼舞罢，宛转双成歌彻，何物奉亲娱。探支长命缕，预借角蟾蜍。
解连环
方千里（宋代）

素封谁托。空寒潮浪叠，乱山云邈。对倦景，无语消魂，但香断露晞，絮飞风薄。杜宇声中，动多少、客情离索。远阑干伫立，暗记那回，赏遍花药。

依依岁华自若。更低烟暮草，残照孤角。□叹息、故里春光，有幽圃名园，算也闲却。早早归休，渐过了芳条华萼。趁良时，按歌唤舞，旧家院落。
偈颂一百三十三首 其七十九
释居简（宋代）

未到忘筌地，携篮等跳虾。错行樵子径，却到葛洪家。
句
寇准（宋代）

自怜野客都无著。
负暄
赵蕃（宋代）

天公知我寒无褐，惠以檐间百尺裘。
挟纩固殊如是想，索衣不叹晚为谋。
神融遽合庄周梦，意气俄乘竹叶舟。
侧听屋山鸡正午，又愁寒雀暮啾啾。
古风其四十三
李白（唐代）

周穆八荒意。
汉皇万乘尊。
淫乐心不极。
雄豪安足论。
西海宴王母。
北宫邀上元。
瑶水闻遗歌。
玉杯竟空言。
灵迹成蔓草。
徒悲千载魂。
复简蹈中
苏泂（宋代）

庭树风吹尽，池荷雨滴穿。
病身能几日，短褐过残年。
摘藁有千首，看囊无一钱。
鸡号唤清晓，惜许梦钧天。
忆秦娥·瑶台月
佚名（宋代）

瑶台月。寒光零乱蒙香雪。蒙香雪。横枝疏影，动人清彻。分明姑射神仙骨。冰姿雪里难埋没。难埋没。百花头上，为春先发。
金缕曲 登滕王阁
李麟（明代）

风送漳江渚。漫登临、东流一瞬，渺然终古。物换星移凡几度。

漠漠愁云欲雨。听欸乃、渔舟南浦。芳草王孙何处也，只西山、帘卷还如故。

思往事，遽如许。

王郎作赋真翘楚。便扫空、豪华百辈，腐儒章句。看取荒凉容膝地，畴昔曾酣歌舞。

且采采、蘋香延伫。世路驱人明日又，爱今来、水阁清无暑。

对斜照，淡忘侣。
离池阳十里清溪口，复阻风
范成大（宋代）

恰从秋浦挂籧篨，又泊清溪十里余。
愁水愁风吹帽后，作云作雨授衣初。
远寻草市沽新酒，牢闭篷窗理旧书。
行路阻艰催老病，骚骚落雪满晨梳。
观猎会图
朱翌（宋代）

一日射雉六十三，命中要是人所难。一日射虎三十六，骁勇无前谁不伏。

沙平草软雪泥乾，手拓弓弦腰两镞。祥麟选马捷若龙，翻身已堕双飞鹄。

拜贺将军箭有神，摩旗拍鼓轰相逐。锦褾大袖挂虚堂，勇夫视之心发狂。

不如缓带毡车上，举酒割鲜殊不忙。
以诗句咏梅 风清月落无人见
方蒙仲（宋代）

佳则风月境，远而烟水乡。此花元本分，定不为人香。
送李德宣之萧山司训二绝 其一
王世贞（明代）

萧山竹箭美于玉，湘湖莼菜绿胜丝。任是广文官舍冷，未应翻作季鹰思。
桂林中秋舟泊訾家洲同似景侄赏月 其三
黄公辅（明代）

清辉怜处处，何事訾洲林。载月舟来去，浮光水浅深。

风声飘枕细，樯影动波阴。邻舫呼筹急，那知客里心。
葺西轩已毕工奉呈志宏成彦
李纲（宋代）

华藏千函得纵观，庄严聊使道场安。巧遮斜日青松架，旋植新花红药栏。

弹指宝楼开处速，游心法界到时宽。含容万象犹馀地，须作毗卢丈室看。
题钱松壶画
李龄寿（清代）

钱老骀荡人，游迹满万里。此幅自题滇南作，三尺剡藤赠黄子。

黄子亦是江南人，归梦迢迢逐江水。如皋江村有故居，游钓敢忘林壑美。

梧桐百尺天冥冥，秋烟在树月在棂。古槐浓绿净于拭，芭蕉叶大风翻屏。

出门看流水，坐石濯足清。泠泠孤琴偶一弄，时有沙鸟飞来听。

人生得此亦自足，何必局促奔走罗膻腥。钱老写此岂无意，倦游白发伤伶俜。

呜呼松壶古狂士，画意萧然谢尘滓。正从精密得微澹，艺成非儒亦非技。

江山万里盘心胸，能事不数文五峰。江关倦后家山好，何日能还独客踪。
长门怨
赵介（明代）

翠华朝望迥，长门夕思孤。萤流金殿暝，露下玉阶芜。

昔作鸣阳凤，今为绕树乌。愁颜空似玉，咳唾不成珠。

宝镜尘将灭，罗裳色渐枯。泪将寒漏水，夜夜滴空壶。
瑞鹤仙（别恨）
康与之（宋代）

薄寒罗袖怯。教小玉添香，被翻宫F031。兰缸半明灭。听几声归雁，一帘微月。情波恨叶。索新词、犹自怨别。梦回时、雪暖酥凝，掠鬓宝鸳钗折。

凄切。纹窗描绣，旧谱寻棋，变成虚设。同心对结。重来是，甚时节。怅姑苏台上，征帆何许，隐隐遥山万叠。袖红绡、独立无言，偷弹泪血。
浣溪沙·细雨斜风泗晓寒
苏轼（宋代）

元丰七年十二月二十四日，从泗州刘倩叔游南山

细雨斜风泗晓寒，淡烟疏柳媚晴滩。入淮清洛渐漫漫。
雪沫乳花浮午盏，蓼茸蒿笋试春盘。人间有味是清欢。
满庭芳
戴复古（宋代）

赤壁矶头，临皋亭下，扁舟两度经过。江山如画，风月奈愁何。三国英雄安在，而今但、一目烟波。风流处，竹楼无恙，相对有东波。

登临，还自笑，狂游四海，一向忘家。算天寒路远，早早归呵。明日片帆东下，沧洲上、千里芦花。真堪爱，买鱼沽酒，到处听吴歌。
拟庾子山咏画屏风诗 其十九
张鹤龄（清代）

绮林交翠羽，锦浪狎文鳞。花分盘马路，草斗踏歌人。

危楼欲回汉，别殿易惊春。采罽郎官赐，应知通大秦。
送梁新恩梦雷归乡
姚勉（宋代）

昼锦赋归欤，梅花万里余。
同盟难此别，后会定何如。
袍绿为亲寿，编青课弟书。
燕山今再有，五桂耀乡闾。
招刘学录
陈宓（宋代）

去年八月登高集，今岁依然共此筵。
莫讶霜毛成种种，且欣露蕊已鲜鲜。
小桥拟换香出版，曲岸新成范蠡船。
少年青春还易度，不如来看晚秋天。
柳枝词 咏篙水溅妓衣
裴虔馀（唐代）

半额微黄金缕衣，玉搔头袅凤双飞。从教水溅罗裙湿，还道朝来行雨归。
厌归
颜伯珣（清代）

归厌犹妻子，官微少簿书。吟诗从乱帙，种菊未亲锄。

危树号饥鹤，残经守蠹鱼。深知老马悔，浪说在盐车。
夜坐雨声
韩淲（宋代）

山静萧萧吹雨声，叶炉无火有灯檠。潜神试数出入息，专气不闻长短更。

坐定布衾疑地煖，起迟纸帐失天明。年来白发身为老，齐物篇成亦强名。
答大崙山人见怀之作
黎民衷（明代）

江城离梦一樽残，霄汉双鱼破腊看。沧海夜回明月色，青山春掩薜萝寒。

风尘玉树愁来倚，天地绨袍醉里宽。烽火中原难独卧，长歌招隐路漫漫。
鹧鸪天·饮了蒲觞五日期
佚名（宋代）

饮了蒲觞五日期。彩丝还系玉麟儿。台云荐瑞生香褓，菡萏飘香入寿卮。占骨相，孕清奇。秋风雁序看齐飞。卿家奕世青毡在，况是双亲未老时。
郡斋三咏次金贰守仲仁韵 其三 花幄
顾清（明代）

亭下阑干曲曲通，浅红深紫斗帡幪。低迷似欲留歌扇，缛丽深疑蠹女工。

浓渍一番高阁雨，生香不断画帘风。绳床最爱清晨坐，满耳薨薨听蜜翁。
送云鹤山人
徐积（宋代）

星非甘公，卦非焦赣。善言五部，枝干迭用。所据甚精，所发必中。

辅之以教，其益弥众。以刚止邪，以柔止讼。躁者使静，义者使动。

仁使之修，虐戒之纵。险者使平，浮者使重。如此庶乎，殆可折衷。

行矣勉之，斯言可诵。
和鞯字谢后村和篇 其一
林希逸（宋代）

狨鞍更合破花鞯，挥手归寻种玉田。琢句工如贾岛佛，引杯豪似翰林仙。

作蝇头字无虚日，辞豹尾班不待年。活底寿星公即是，轻安尤胜古希前。
家万年有道之长也
弘历（清代）

辟雍时尚属鞬櫜，过鲁空传祀太牢。更步故宫翔凤阁，彬彬群彦想分曹。
水调歌头（十之九）
夏元鼎（宋代）

闻道不嫌晚，悟了莫悠悠。过时不炼，今生乌兔恐难留。些子乾坤简易，不问在朝居市，达者尽堪修。火候无斤两，大药本非遥。

守旁门，囚冷屋，望升超。迷迷相授，生死不相饶。未识先天一气，孰辨五行生克，不向眼前求。试道工夫易，福薄又难消。
张正字母夫人朱氏挽词
范成大（宋代）

苹藻仪邦媛，诗书了岁华。
籯金宁遗子，群玉竟传家。
厚施心无斁，浮生自有涯。
空余报恩子，三载亦苴麻。
暮春朝陵西游次张石川韵四首
黄佐（明代）

隧道前头御路平，春来雨露不胜情。
路人曾见官家过，翠幔红妆逐辇行。
寄吴氏女子
王安石（宋代）

梦想平生在一丘，暮年方此得优游。
江湖相忘真鱼乐，怪汝长谣特地愁。
和马大夫辟佛五首
胡宏（宋代）

诸子随流本既分，西天更有一般僧。
高谈性命称仁者，支遁悠悠莫可凭。
送周灵运入闽浙
吕本中（宋代）

青松著尘市，不辞尘土侵。忍耻伴桃李，不言归故林。

交游在贫贱，始见平生心。周侯客异县，屡蒙金玉音。

殷勤不我厌，自昔以至今。使其少富贵，未必能相寻。

岂谓子诚然，此风今则深。子欲转岭海，岁暮足愁阴。

路经盗贼窟，往往未就擒。加鞭策驽马，欲行无滞淫。

故人散天涯，所在亦崎嵚。相寻倘见及，道我病难任。
子夜冬歌
薛曜（唐代）

朔风扣群木，严霜凋百草。借问月中人，安得长不老。
题画卷
朱熹（宋代）

飞来小坡坨，未雨已滂濞。荒此定何人，苏公有遗记。
婺舟道中
郑伯熊（宋代）

笋舆时得并溪行，溪水秋来似鉴清。
仰春云山劳眼力，临流照眼却分明。
宝相山赠心印上人
何绍基（清代）

上人家在衡山陬，好奇早作黔山游。锡飞杯渡不知远，荒山宴山忘春秋。

中年乡思不可鞚，七十二峰时入梦。于今了了复玄玄，如叶脱枝茧离瓮。

山中宝相比月圆，楼阁虚明秋照天。我心怀归不能语，却觅来途下山去。
去者日以疏
赵文（宋代）

去者日以疏，留者日以老。
沉忧能伤人，玄发坐成皓。
人生固应尔，要亦何太早。
携持玉雪姿，故敢弃远道。
苍天行悠悠，白日照杲杲。
安得以妾肠，化作君墓草。
颂古二十五首
释崇岳（宋代）

闪电光中宾主分，虚空背上立网宗。
祖师活计只如此，后代儿孙扫地空。
金台行送吴进士汝砺之京
史鉴（明代）

送君松陵道，远上黄金台。黄金之台在幽蓟，燕山易水相潆洄。

燕昭栖栖本弱国，郭隗琐琐非雄才。时移运改真主出，廓增基构崇高哉。

下瞰中原抚五岳，上摩北斗罗三台。维皇建极，明堂大开。

县爵待士，四方风来。羡君前年取高第，名挂天曹粲星丽。

归宁不见倚门人，泪尽呼天血斯继。三年读礼心茕茕，祥禫相循丧服更。

素琴鼓罢笙歌成，仰望青天东北征，洞庭袅袅凉风生。

秋水芙蓉满陂泽，日色照耀千花明。大艑小艖相逐行，双橹夹舷鹅鹳鸣。

持觞挹酒劝君饮，去留各含无限情。无限情，长悠悠，人生岂为离别愁。

丈夫得意有如此，仗剑出门何所求。贾生痛哭更流涕，忧在国事非身谋。

君今此行给史可立致，遇事尽言斯职修，毋令吾徒戚戚长抱江湖忧。
四月节景
戴炳（宋代）

茶歌才了又田歌，节物真成一鸟过。苍竹招风凉意足，碧梧留雨夜声多。

瓜缘茅屋抽长蔓，藕过蔬畦出矮荷。最喜白鸥相狎久，对人自在浴清波。
过始兴江口感怀
韩愈（唐代）

忆作儿童随伯氏，南来今只一身存。

目前百口还相逐，旧事无人可共论。
弦歌堂对雨
赵汝鐩（宋代）

绝交诗酒客，扑面簿书尘。
汩没朝连夜，匆忙雨过春。
民宽残税欠，身受上官嗔。
了却三年债，归耕秀水滨。
夜二首
杜甫（唐代）

白夜月休弦，灯花半委眠。号山无定鹿，落树有惊蝉。

暂忆江东鲙，兼怀雪下船。蛮歌犯星起，空觉在天边。

城郭悲笳暮，村墟过翼稀。甲兵年数久，赋敛夜深归。

暗树依岩落，明河绕塞微。斗斜人更望，月细鹊休飞。
独摇手
陈陶（唐代）

汉宫新燕矜蛾眉，春台艳妆莲一枝。迎春侍宴瑶华池，

游龙七一娇欲飞。冶袖莺鸾拂朝曦，摩烟袅雪金碧遗。

愁鸿连翾蚕曳丝，飒遝明珠掌中移。仙人龙凤云雨吹，

朝哀暮愁引哑咿。鸳鸯翡翠承宴私，南山一笑君无辞。

仙蛾泣月清露垂，六宫烧烛愁风欷。
闲嘲
严廷中（清代）

秋心似秋水，澹远绝尘埃。问富数花对，典衣待客来。

钞书烦老吏，量俸置新醅。疏懒能如愿，吾生赖不才。
次韵范纯父涵星砚月石风林屏诗
苏轼（宋代）

月次于房历三星，斗牛不神箕独灵。
簸摇桑榆尽西靡，影落苏子砚与屏。
天工与我两厌事，孰居无事为此形。
与君持橐侍帷幄，同到温室观尧蓂。
自怜太史牛马走，伎等卜祝均倡伶。
欲留衣冠挂神武，便击云水归南溟。
陶泓不称管城沐，醉石可助平泉醒，故持二物与夫子，欲使妙质留天庭。
但令滋液到枯槁，勿遣光景生晦冥。
上书挂名岂待我，独立自可当雷霆。
我时醉眠风林下，夜与渔火同青荧。
抚物怀人应独叹，作诗寄子谁当听。
秋村即事
刘逢源（明代）

夜来山雨过，寒气入秋衾。野水多归壑，林禽有静音。

箪瓢无外慕，鸥鹭识闲心。久矣甘云卧，浮生任陆沈。
和曾原伯寄超化举长老
高文虎（宋代）

文声宫祉韵鸾和，素履冰霜凛节柯。
鹏翼扶摇惊斥鷃，凤翔寥节舞灵鹅。
参玄问学渊源远，友许游从日月多。
谁袖亲篇来古剡，夜寒不觉耸肩哦。
谢自然却还旧居
刘商（唐代）

仙侣招邀自有期，九天升降五云随。

不知辞罢虚皇日，更向人间住几时。
山奥寺
汪藻（宋代）

已怯惊潮渡，还忧复岭登。逢人多问数，投宿只寻僧。

野饭农夫怪，山行稚子能。朝来那得尔，前路好飞腾。
郴旱檄北湖龙
萧立之（宋代）

北湖三百顷，其下神龙蟠。常时泛湖人，不敢笑语喧。

龙居祠下龙王庙，碧瓦朱甍映清湫。邦人四时迎送神，牲肥醴香神醉饱。

开庆元年秋七日，山中从前无此热。早禾焦死晚禾枯，百姓相看眼如血。

去年淫雨冬无收，私科官籴纷徵求。薯粮掘尽蕨根断，一饱谓有今年秋。

州家差官走田里，奉佛迎仙取龙水。南村北郭鼓鼕鼕，几日街头无处避。

尔龙位置尊鳞虫，须髯如戟声如钟。人间风日不到处，珍珠室屋珊瑚宫。

虾蟹为俦鳅鳖伍，耳如无闻目无睹。捍灾禦患则祀之，安得神龙食兹土。

我有旌阳在时剑，能磔尔龙为万段。徐将鲊法问张华，普施农民供一饭。

刑鹅投虎终无补，尔龙有知胡不雨。如问只守过湖船，块坐教人送钱楮。
晦日出长安闸
项安世（宋代）

长安堰口长安闸，一度经行一断魂。
不道秦川在何处，只惊行色近中原。
西涯诗 其一
法式善（清代）

西涯我屡至，未暇考厥名。指为积水潭，客至如登瀛。

今岁看荷花，写图纪幽清。赋诗皆胜流，佳话传春明。

茶陵昔赐第，言在西南城。西涯乃别业，下直联群英。

不知公少日，矮屋三五楹。红镫炯一楼，时闻读书声。

老臣忧国深，家室心所轻。故宅竟不保，居人凡几更。

慈恩寺遗址，秋梦时回萦。骑马见林木，隐隐思平生。
西州旧俗每当立春前后以巢菜作饼互相招邀名
家铉翁（宋代）

朔风吹我过瀛州，釜甑生尘转可羞。
聊向春前寻故事，定知食饼记前修。
留诗
叶法善（唐代）

昔在禹馀天，还依太上家。忝以掌仙录，去来乘烟霞。

暂下宛利城，渺然思金华。自此非久住，云上登香车。

适向人间世，时复济苍生。度人初行满，辅国亦功成。

但念清微乐，谁忻下界荣。门人好住此，翛然云上征。

退仙时此地，去俗久为荣。今日登云天，归真游上清。

泥丸空示世，腾举不为名。为报学仙者，知余朝玉京。
西晖亭
王禹偁（宋代）

孤亭叠嶂东，宛是古屏风。
每到天将暮，浑疑日再中。
余霞犹散绮，新月已张弓。
一水漪涟媚，千岩木叶红。
玳筵何烜赫，火宅忽牢笼。
隙晃归巢燕，檐拖截涧虹。
果迷丹橘熟，洞讶赤城通。
似烧连松坞，如斑染竹丛。
近邀青琐客，来伴紫芝翁。
望久情无倦，吟多兴未穷。
阳乌看黯黯，归马恨怱怱。
会待长栖隐，青冥逐去鸿。
瑶台第一层（上元扈跸同宗室仲御作）
朱雍（宋代）

西母池边宴罢，赠南真、步玉霄。绪风和扇，冰华发秀，雪质孤高。汉陂澄练影，问是谁、独立江皋。便凝望，认壶中圭璧，天上琼瑶。

清标。曾陪胜赏，坐忘愁解使尘销。况双成、与乳丹点染，都付香梢。寿妆酥冷，郢韵佩举，麝卷云绡。乐逍遥。□凤凰台畔，忆取吹箫。
和伯氏用介卿韵惠诗二首
蔡沈（宋代）

信笔题诗学行馀，功名聊且付樵渔。
心闲独玩三秋干，足健时看数亩蔬。
渺渺橘园联草阁，疏疏竹径傍田庐。
是间日有无穷趣，月淡风清静读书。
读素问十六首
方回（元代）

鬼臾区所陈，太始天元册。
后世言阴阳，胥于此焉出。
九星首天蓬，遁甲云古术。
要是秦汉间，良医所祖述。
次前韵寄郑悦斋
王柏（宋代）

单骑冲寒发路东，只缘归计太疎空。
三年事外多闲日，一别花间几信风。
出处莫期当世合，功名要与古人同。
凭君试问真消息，应已西兴唤短篷。
雁
释智圆（宋代）

岁岁随阳整羽翰，翱翔还见过云端。
哀音断续霜风紧，群影参差夜月残。
雕鹗已逃榆塞险，烟波初下洞庭宽。
行人万里思归切，送目遥空寄信难。
送林处士自闽中道越由霅抵两川
许浑（唐代）

书剑少青眼，烟波初白头。乡关背梨岭，客路转蘋洲。

处困道难固，乘时恩易酬。镜中非访戴，剑外欲依刘。

高枕海天暝，落帆江雨秋。鼍声应远鼓，蜃气学危楼。

智士役千虑，达人经百忧。唯闻陶靖节，多在醉乡游。
月夜汎舟姚江
楼钥（宋代）

秋暑不可能，几思泛中川。
晚来兴有适，溪船偶及门。
凉月才上弦，平潮可黄昏。
倚楫纵所知，卧看龙泉山。
长虹跨空阔，过之凛生寒。
坐稳兴益佳，夜气方漫漫。
草虫鸣东西，飞乌相与还。
仰头数明星，垂手摇碧澜。
坐客惜此景，不及携清樽。
无酒要不恶，徜徉足幽欢。
幽欢有何好，叩舷澹无言。
题北村六首
张载（魏晋）

陆轴呕哑麦上场，讴歌声韵满村坊。
茅斋病叟安闲久，帝力民欢殆两忘。
寒溪堂有待
薛季宣（宋代）

疏雨渡西关，寒溪亦厚颜。风和沈白浪，云敛出青山。

浩荡鸥偏适，翔飞鹭自闲。可堪泥染鞅，行客马班班。
纪事二首 其二
陈学泗（清代）

衮龙新幸柏梁台，供奉传呼走马来。共荐长卿能作赋，可知汉武最怜才。

银鱼学士绯袍夺，紫袖昭容绣牍裁。多少兔园词客老，空依北斗望蓬莱。
中秋坐月
金至元（清代）

人间天上分盈缺，每负冰轮著意明。此夕团圆人共月，只愁云影掩三更。
呈葛抚州二首
赵蕃（宋代）

试说临川郡，江西第一州。
晏王今邑子，颜谢古诸侯。
未觉流风远，端知物望优。
岘山犹得拟，湛辈肯容不。
寿春进祝圣七首。文有武备
贯休（唐代）

武宿与文星，常如掌上擎。孙吴机不动，周邵事多行。

旰食炉烟细，宵衣隙月明。还闻夔进曲，吹出泰阶平。
清平乐
谢逸（宋代）

花边柳际，已渐知春意。归信不知何日是。旧恨欲拚无计。

故人零落西东，题诗待倩归鸿。惟有多情芳草，年年处处相逢。
送黄云原入都
陈吾德（明代）

结发曾登翰墨场，独怜留滞卧江乡。家传美锦人争羡，手握灵珠夜有光。

燕市久悬收骏价，关门谁识弃繻郎。秋空举目长安迥，万仞遥瞻彩凤翔。
田间
孔武仲（宋代）

百顷陂田过雨清，新秧漠漠似苔生。
津梁只欲凭忠信，南去无心问耦耕。
宁王山池
范朝（唐代）

水势临阶转，峰形对路开。槎从天上得，石是海边来。

瑞草分丛种，祥花间色栽。旧传词赋客，唯见有邹枚。
颂古三十一首
释玿（宋代）

我脚何似驴脚，拟议知君大错。
进前欲饮醍醐，已似遭他毒药。
送韩都护还边
卢纶（唐代）

好勇知名早，争雄上将间。
战多春入塞，猎惯夜登山。
阵合龙蛇动，军移草木闲。
今来部曲尽，白首过萧关。
渔父·无端垂钓空潭心
吴镇（元代）

无端垂钓空潭心。鱼大船轻力不任。忧倾倒，系浮沉。事事从轻不要
好事近
王灼（宋代）

小砑碧霞笺，不见近来消息。玉骨瘦无一把，又不成空忆。

炉熏歇尽烛花残，佳梦了难得。二十五声秋点，最知人端的。
悼亡
姜特立（宋代）

安仁愁思怯春寒，扪泪题诗睫未乾。
双燕归来如访旧，不知吾已是孤鸾。
又渔父词二首
蒲寿宬（宋代）

白水塘边白鹭飞，龙湫山下鲫鱼肥。
欹雨笠，着云衣。
恺六种凤仙花盈亩聊题长句
王夫之（明代）

光风何处好，樾径启朝阳。竹里天凝绿，梅村月旧黄。

名花拚物天，小品眷幽芳。蕉露分长润，苔茵荫午凉。

学仙初羽化，字凤欲歌狂。茎脆空清八，阴圆碧霭张。

欲言鹦咮曲，如舞蝶襟忙。紫晕飞初日，华吹结绀霜。

凝丹猩褫血，浅素雪添香。不解邢憎尹，终谐鶠侣皇。

分妍矜色色，薄袂共洋洋。蝾臂虽多妒，荑尖得上妆。

素轮宜晚拍，义甲惜春藏。小触娇旋怒，多灵敛亦翔。

清琴蛇腹古，丸药蔻胎康。瑞约宜男早，心同栀子长。

闲居人自雒，至止客怀湘。相约秋光里，娟娟誓不忘。
减字木兰花·春光景媚
王观（宋代）

春光景媚。花褪残红炎天气。蝉噪高枝。雁叫长空雪乱飞。四时如箭。八节忙忙频改换。满捧金彝。祝寿如同海岳齐。
苍梧道中怀唐大茝君
方履篯（清代）

禄养今闻五斗难，更无枳棘可栖鸾。词人温尉才都减，羁客唐衢泪不乾。

尽室天涯成俩帅，名卿世业问园官。别来春雨残花里，独醉应怜革带宽。
和先师宏智和尚五转位颂·深岩藏白额
释慧晖（宋代）

白额藏岩烟雾昏，异中来也自惊群。
草深直下无寻处，触著轻轻祸到门。
书叹
陆游（宋代）

夜深青灯耿窗扉，老翁稚子穷相依。
齑盐不给脱粟饭，布褐仅有悬鹑方，偶然得肉思共饱，吾儿苦让不忍违。
儿饥读书到鸡唱，意虽甚壮气力微；可怜落笔渐健快，其奈瘦面无光辉！布衣儒生例骨立，纨裤市儿皆瓠肥。
勿言学古徒自困，吾曹舍此将安归？作诗自宽亦慰汝，吟罢抚几频歔欷。
次韵虞仲容咏雪一首
刘一止（宋代）

十年九作穷途客，惯见天花面旋飘。江上舞鸥如背我，沙边立鹤独齐腰。

衣黏落片行呼酒，船触轻冰半渡桥。谁识此时诗思乱，缓歌黄竹想西瑶。
挽正字南仲四首
周文璞（宋代）

卷舌空沉彩，芸香亦蠹贤。
几时噫凤沼，一旦感龙泉。
远播雕题外，高垂若木边。
煎胶嗟不及，遗碣暝台悬。
与三儿涉穰田渡车中读朱忠靖中兴事实有感
马廷鸾（宋代）

骚情长爱重阳近，客路归迟夕照西。
举目山河秋寂寂，满城风雨晚凄凄。
老思旧隐盟鸥社，寒涉深流信马蹄。
凭轼试看炎绍录，空嗟语石与天齐。
醉樵歌
张简（明代）

东吴市中逢醉樵，铁冠欹侧发飘萧。
两肩矻矻何所负，青松一飘悬酒瓢。
自言华盖峰头住，足迹踏遍人间路。
学书学剑总不成，惟有饮酒得真趣。
管乐本是王霸才，松乔自有烟霞具。
手持昆岗白玉斧，曾向月里砍桂树。
月里仙人不我嗔，特令下饮洞庭春。
兴来一吸海水尽，却把珊瑚樵作薪。
醒时邂逅逢王质，石上看棋黄鹄立。
斧柯烂尽不成仙，不如一醉三千日。
于今老去名空在，处处题诗偿酒债。
淋漓醉墨落人间，夜夜风雷起光怪。
九日登资福山呈胡宣教
吕无之（宋代）

飞屐来登最上峰，千山拥翠景无穷。
遥看云影参差外，静听泉无断续中。
今日黄花重九约，何时青眼一尊同。
好天风月閒相寄，早晚南来有过鸿。
昆山道中偶见乡村有未被蹂躏者
陶育（清代）

桑柘影重重，人烽往日同。饧箫欢稚子，社酒醉村翁。

牧笛斜阳外，书声流水中。三年前屈指，此景遍江东。
别吴荆溪
卫泾（宋代）

八载江湖甫召还，深言应又忤天颜。
九重不见饥民色，只看先生两鬓间。
圩田
项安世（宋代）

港里高圩圩内田，露苗风影碧芊芊。
家家绕屋栽杨柳，处处通芊种芰莲。
老去何年真有此，客中半世尚茫然。
自怜赤日黄流里，又买扬州上水船。
闻李夷遇下第东归因以寄赠
薛能（唐代）

囊中书是居山写，海畔家贫乞食还。吾子莫愁登第晚，

古人惟爱贱游闲。舟行散适江亭上，郡宴歌吟蜡烛间。

从此乐章休叙战，汉兵无阵亦无蛮。
寄孙永之
王十朋（宋代）

咏歌沂水舞雩风，气压当时冠与童。人似贾生年更少，家传孙与赋尤工。

孤罴傲兀深丛里，一鹗轩昂众鸟中。早取功名寄衣钵，古来相种出山东。
依韵和欧阳永叔中秋邀许发运
梅尧臣（宋代）

看取主人无俗调，风前喜御夹衣凉。
竞邀三五最圆魄，知比寻衣特地光。
艳曲旋教皆可听，秋花虽种未能香。
曾非恶少休防准，众寡而今不易当。
命邹一桂为设色古干梅辄叠前韵
弘历（清代）

绘事设色久不为，祗以节末非根底。结习其如未尽忘，时复淡墨写生蕊。

盆中古干识春工，不作寻常百珠累。暗香疏朵五六丁，叫绝梅花赖有此。

常见南极老人图，鲐背睟面如童子。我会其意不能工，北门学士其咨尔。

粉本略具试设色，发墨更喜宣德纸。西清渲染不多时，已为华光传妙理。

富丽何须百首诗，诡奇似阅千年史。桃夭杏艳诚彼哉，汉柏唐槐视此矣。

歌成大笑谓小山，无乃尔为太相似。
读杨蓉裳先生芙蓉山馆诗用集中李墨庄诗韵 其一
张怀泗（清代）

达不悔出山，穷不悔识字。诅祝且由人，饥饱行吾志。

古今数君子，天与好才智。驭气如驭龙，按节如按骥。

偶然脱羁勒，亦自有遐致。生平结古欢，不洒素丝泪。
寄巫山图与林致一喻叔奇 其二
王十朋（宋代）

数千里外共明月，十二峰头望故乡。我对此山无梦寐，梦魂只在雁山傍。
咏夹竹桃
唐顺之（明代）

桃竹旧传生碧海，竹桃今见映朱栏。春至芬香能共远，秋来花叶不同残。

疏英灼灼分丛发，密蕊菲菲对节攒。不信千年将结子，错疑竹实待栖鸾。
饮御园梅下
王遂（宋代）

主人铁石广平心，白玉堂中特细吟。
已觉江南得春晚，悬知塞细更寒深。
放开清影登文局，写出孤芳入素琴。
保养阳和调鼎实，岁寒莫受雪霜侵。
漱玉轩为邑之佳处顷春祝寺僧少葺之重来则眼
李石（宋代）

泉上观音驾海潮，白芙蕖里碧云飘。
便当踏月随天步，环佩无风自动摇。
寄洪鸿父二首
谢薖（宋代）

儿时访道漳江上，燕雀群中见阿鸿。南浦飞云看画栋，北窗攲枕飒凉风。

读书长忆登山胜，作尉聊甘食荠穷。想见咏怀非一首，钩章棘句定能工。
大龙湫瀑布泉
郑毂（宋代）

霞棬东西嶂，云横宴乐峰。瀑泉三百丈，绝壁一千重。

玉茗沾香蕊，金兰忆醉容。殷勤祝尊者，为我起乖龙。
和陈义卿
吴芾（宋代）

自顾迂疏不入时，朅来此地亦何为。
游从断绝凭谁语，踪迹飘零只自知。
方喜朋簪今复合，却惭酒盏但空持。
何时得遂归休去，把手临流共赋诗。
山村书所见
陆游（宋代）

荒坡茫茫牧牛童，扳角上背捷如风；腰间一枝横吹短笛过村东。
奉和御制玉清昭应宫天书阁瑞应
夏竦（宋代）

盛德灵谋协，元符宝字披。真宫肇高阁，精意感鸿禧。

晓箭传初刻，朝阳吐半规。祥烟五色丽，嘉气九华滋。

汎滟金光溢，扶疏玉叶垂。尧心膺眷佑，钦翼愈孜孜。
顾亭林访陈顾侍郎野王遗迹 其二
王廷享（清代）

禅关寂寞几更迁，尘幌萧然古佛边。一旅勤王悬日月，千秋护佛黯风烟。

清光渺渺平湖远，灵迹悠悠片石传。为问九原逢故主，舍身曾否到诸天。
闻雁有感
释元肇（宋代）

秋思堪悲处，江城雁到初。先声落羁旅，寒阵过空虚。

淅淅黄芦际，茫茫碧水馀。愁人在沙漠，可有寄来书。
和叔父所居六首之一
苏过（宋代）

野卉非千叶，妖红愧两京。依然守旧态，谁与制新名。

琥珀缀圆石，燕脂染落英。愿因少陵句，草木亦鲜明。
再次武公望雪梅韵五首
廖行之（宋代）

自有天香轧魏姚，何须裂麝与涂椒。
蜡梅卑俗红梅媚，漫与增添本草条。
再游福溪岩赠主僧
陈造（宋代）

山路细萦蛇，欹危讶泛槎。
幽人肯假榻，倦客似还家。
柏径初轩豁，筠窗更静嘉。
饥肠如作苦，斋鼓恰停挝。
茶供含秋露，菘菹带早花。
香粳有炊玉，煮饼不摇牙。
好在经行处，还怜旧约差。
摩挱验蛇蚓，圆缺屡暇蟆。
境信人俱胜，心宁迹与遐。
农时多闵雨，意绪每如麻。
却话三生契，空嗟两鬓华。
蒲团坐双稳，良夜对篝纱。
山中偶作三首 其二
释清远（宋代）

旧事成空莫可追，旧心将把再思惟。古今不隔丝毫许，会得如斯也大奇。
清平乐
张枢（元代）

凤楼人独。飞尽罗心烛。梦绕屏山三十六。依约水西云北。

晓奁山试脂铅。一纣鸾髻微偏。留得宿妆眉在，要教知道孤眠。
嘉州读邸报见张叔文由御史台主簿改著作佐郎
石介（宋代）

惊闻除目到遐荒，病眼偏明喜倍常。
古节旧如台柏直，青衫新倍阁芸香。
中庐夜宿群经蠹。北户朝趍满简霜。
宿西谷院六首
李新（宋代）

野水无穷意，幽花不断香。
残春孤客恨，惟与汉天长。
饮荼蘼花下招蔡公庆
方岳（宋代）

春工管不了霓裳，风自南来占取香。
一夜谢池晴雪满，无人说与蔡中郎。
七十自言
倪应征（明代）

七十年来剩此身，物情阅尽且忻忻。沧桑幻局棋频换，睡觉黄忻味始真。

大梦主人谁唤醒，小窗日课独评论。春光不弃贫家屋，草色庭前又一新。